Representanthusets president (Australia)

Representanthusets president () er leder for underhuset i Australias parlament. Embetet ble innstiftet gjennom Australias forfatning, som trådte i kraft 1. januar 1901.

Valg 
I seksjon 35 i Australias forfatning står det at Representanthuset skal velge et medlem som dets president. Å velge president er det første Representanthuset gjør når det møtes for første gang etter et allment valg. Dersom embetet som president blir ledig, skal Representanthuset igjen velge et medlem som dets president. Presidenten skal ikke inneha embetet når han/hun ikke lenger er medlem.

Presidenten blir vanligvis nominert av regjeringspartiet/regjeringspartiene. Han/hun blir valgt gjennom hemmelig avstemning.

Parlamentariske plikter 
Presidenten leder møtene i huset og skal sikre at de blir ledet på en ryddig måte i samsvar med forfatningens bestemmelser og husets stående ordre (skrevne regler).
Han/hun fører også tilsyn med administreringen av Department of the House of Representatives.

Presidenten bestemmer hvilke medlemmer som skal få ordet og skal sikre at rettighetene til backbenchers  blir ivaretatt. Han/hun er også ansvarlig for å opprettholde orden og kan straffe medlemmer som bryter husets regler.

Representative plikter 
Presidenten tar imot delegasjoner fra andre parlamenter og spesielle besøkende på vegne av huset. Han/hun representerer huset under formelle tilstelninger og spiller en sentral seremoniell rolle.

Administrative plikter 
Representanthusets president administrerer også – sammen med Senatets president – Parliament House, Canberra.

Upartiskhet 
I motsetning til presidenten for Det britiske underhuset forblir Representanthusets president som regel et aktivt medlem av sitt parti. Han/hun fortsetter å være tilstede på partimøter og stiller som partiets kandidat under allmenne valg. To presidenter, Frederick Holder (1901) og Peter Slipper (2011), valgte imidlertid å være uavhengige. På den andre side er ikke Representanthusets president en aktiv politisk figur slik som presidenten for Representantenes hus i USA. Han/hun deltar ikke i debattene i huset og voterer ikke – bortsett fra i [sjeldne] tilfeller ved stemmelikhet. Han/hun uttaler seg ikke offentlig i partipolitiske saker (bortsett fra i valgkretsen i forbindelse med valg). Det forventes at presidenten skal utøve sine funksjoner på en upartisk måte, og han/hun gjør som oftest det.

Visepresident og andre-visepresident 
Embetet som visepresident ble opprettet i 1994 og erstattet det tidligere embetet som chairman of the committees, som hadde eksistert siden det første parlamentet ble konstituert i 1901. I tillegg til funksjonen som presidentens stedfortreder er visepresidenten leder for Federation Chamber. Visepresidenten blir vanligvis nominert av regjeringspartiet/regjeringspartiene. Embetet som andre-visepresident ble også opprettet i 1994. Funksjonen til andre-visepresident er å assistere visepresidenten i Federation Chamber og å fungere som visepresident i visepresidentens fravær. Ifølge de stående ordrene må ikke et medlem, som representerer et regjeringsparti, bli valgt som andre-visepresident.

Liste

Referanser 

Australia